Man (23) voor swanger vriendin doodgeskiet | Netwerk24
Man (23) voor swanger vriendin doodgeskiet
Deur Werner Beukes 16 November 2019 22:45
'n Man is Saterdagaand ten aanskoue van sy vriendin agter die stuur van dié Volkswagen Golf in Verulam in KwaZulu-Natal doodgeskiet. Foto: Prem Balram
'n 23-jarige man is Saterdagaand ten aanskoue van sy swanger vriendin in Verulam, KwaZulu-Natal, gedurende 'n mislukte motorkaping doodgeskiet.
"Die voorval het omstreeks 19:04 in Verulam gebeur," het Prem Balram, woordvoerder van Reaction Unit South Africa (Rusa), 'n plaaslike veiligheidsmaatskappy in die omgewing, aan Netwerk24 gesê.
"Veiligheidsbeamptes het op die toneel afgekom nadat hulle twee mans gesien het wat van 'n blou Volkswagen Golf weghardloop en in die bosse langs die pad verdwyn. By nader ondersoek is die lyk van 'n 23-jarige man aan die bestuurderskant van die voertuig gevind. Hy is verskeie kere in die bors geskiet en is op die toneel dood verklaar. Die man se vriendin, wat swanger is, is ook aangerand. Dit lyk asof die mans aanvanklik die voertuig wou kaap," het Balram gesê.
Die twee mans het selfone en kontant van die paartjie gevra nadat hul voertuig vroeër die aand langs die pad in die Missionlands-nywerheidsgebied in Verulam met meganiese probleme gaan staan het.
"Die presiese omstandighede sal deur die polisie ondersoek word," het Balram gesê.
'n Woordvoerder van die polisie in KwaZulu-Natal kon nie onmiddellik vir kommentaar bereik word nie.